冥婚啟示

《非常婚事》，香港片名《冥婚啟示》Revelation of Ghost Marriage，係一部台灣、香港同埋新加坡合作投資嘅電影。由吳君如、李國煌、詹瑞文同埋王柏傑主演。電影由新加坡導演王明操刀，全片喺新加坡拍攝。影片獲得香港亞洲電影節2014 － 亞洲新導演獎提名，並且喺電影節作特別獻映，2014年11月20號喺各地上映。

呢套戲講述息影女歌星方曉梅個仔吳善鵬死咗之後，方曉梅幫佢搵新抱，遇上黃師傅嘅故仔。故事圍繞著親情同死亡題材，反映出華人社會對待死亡嘅微妙審思，凸顯父子、母子、夫妻之間、甚至自己同自己嘅關係。

電影主題曲設有粵語同埋華語版本，粵語版叫做《朝朝暮暮》，華語版叫做《是你讓我心動》，都係由張順康作曲兼監製，許日佳填詞，吳君如主唱，韋啟良擔當歌唱監製。

主要演員 
 吳君如 飾演 吳太太 
 李國煌 飾演 黃師傅 
 詹瑞文 飾演 吳先生 
 王柏傑 飾演 吳善鵬 
Kenji Fitzgerald 飾演 Ryan 
 陳星兆 飾演 Boy，黃師傅嘅仔 
 陳建彬 飾演 紙紮店老闆

製作過程 
雖然兩名主要演員吳君如同詹瑞文一直比較多演出搞笑劇情，但係吳君如喺呢套戲嘅造型，就化身息影女歌星，被某啲傳媒形容為蔡琴上身，甚至有啲老化。吳君如對呢個角色安排無意見，但就花咗好多心機喺設計自己喺套戲入面嘅形象。最後吳君導演王明話，寫呢套戲嘅故仔嘅時候，話潛意識係為吳君如而寫，所以當知道吳君如應承演出嘅時候佢好開心。被問到拍攝嘅時候有咩困難，就提到拍攝期間有時煙霧瀰漫影響拍攝，但整體都算順利。

而飾演吳君如個仔嘅王柏傑就話，今次係第二次同吳君如合作，學到好多嘢。佢又形容，吳君如雖然唔笑嗰陣個樣好嚴肅，但佢其實為人外冷內熱，熟悉咗佢之後會發現佢個人幾好玩。不過，佢又提到因為自己英文唔係咁好，所以同Ryan嘅溝通，有時需要指手劃腳。

A Fantastic Ghost Wedding - YouTube
《冥婚啟示》在香港雅虎的電影頁面

2014年電影